32004D0141
L 046/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 12 февруари 2004 година
относно невключването на амитраза в приложение I към Директива 91/414/EИО на Съвета и отнемането на разрешения за продукти за растителна защита, съдържащи това активно вещество
(нотифицирано под номер C(2004) 332)
(текст от значение за ЕИП)
(2004/141/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/EИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2003/119/EО на Комисията (2), и по-специално член 8, параграф 2, трета и четвърта алинея от нея,
като взе предвид Регламент (EИО) № 3600/92 на Комисията от 11 декември 1992 г. за определяне на подробни правила за изпълнението на първия етап от работната програма, посочена в член 8, параграф 2 от Директива 91/414/EИО на Съвета относно пускането на пазара на продукти за растителна защита (3), последно изменен с Регламент (ЕО) № 2266/2000 (4), и по-специално член 7, параграф 3а, буква б) от него,
като има предвид, че:
(1)
В член 8, параграф 2 от Директива 91/414/EИО на Съвета се предвижда Комисията да изготвя работна програма за изследване на активните вещества, използвани в продукти за растителна защита, които вече са били пуснати на пазара на 25 юли 1993 г. Подробните правила за провеждането на посочената програма са установени в Регламент (ЕИО) № 3600/92.
(2)
Регламент (EО) № 933/94 на Комисията от 27 април 1994 г. за съставяне на списъка на активните вещества в продуктите за растителна защита и за определяне на държавите-членки докладчици относно прилагането на Регламент (ЕИО) № 3600/92 на Комисията (5), последно изменен с Регламент (ЕО) № 2230/95 (6), е установил активните вещества, на които следва да се направи оценка в рамките на Регламент (ЕИО) № 3600/92, определил е държавата-членка, която ще докладва за оценката на всяко активно вещество, и е идентифицирал производителите на всяко активно вещество, които са направили нотификация своевременно.
(3)
Амитразът е едно от 89-те активни вещества, определени в Регламент (ЕО) № 933/94.
(4)
В съответствие с член 7, параграф 1, буква в) от Регламент (ЕИО) № 3600/92 Австрия, в качеството си на определена за докладваща държава-членка, предостави на Комисията на 6 януари 1998 г. доклад за направената от нея оценка на информацията, предоставена от нотификаторите в съответствие с член 6, параграф 1 от посочения регламент.
(5)
След получаването на доклада от докладващата държава-членка Комисията проведе консултации с експерти от държавите-членки както и с главния нотификатор Bayer CropScience съгласно разпоредбите на член 7, параграф 3 от Регламент (ЕИО) № 3600/92.
(6)
Комисията организира две тристранни срещи с главния нотификатор и докладващата държава-членка за посоченото активно вещество на 9 юни 2000 г. и на 21 март 2003 г.
(7)
Докладът за оценката, изготвен от Австрия, е разгледан от държавите-членки и Комисията в рамките на Постоянния комитет по хранителната верига и здравето на животните. Прегледът е приключил на 4 юли 2003 г. под формата на отчет на Комисията за прегледа на амитраза.
(8)
Оценките, изготвени на основата на предоставената информация, не показват, че може да се очаква, че при предложените условия за употреба, продуктите за растителна защита, съдържащи амитраза, ще отговарят по принцип на изискванията, определени в член 5, параграф 1, букви а) и б) от Директива 91/414/ЕИО. По-специално в член 5, параграф 1, буква б) се предвижда, че допустима дневна доза (ДДД) за човека се взима предвид при решаване на въпроса, свързан с включването на активно вещество в приложение I. При определянето на допустимата дневна доза (ДДД) трябва да се вземат предвид възможните неврологични последици от амитраза. Тези последици са взети предвид и при определянето на акутната доза, т.е. приблизителното количество от веществото, което може да се погълне за кратко време без осезаем риск за здравето на потребителя. За предложените употреби не е показано, че потребителите няма да бъдат изложени на въздействието на амитраза, надвишаващ острата референтна доза. Нотификаторът е изготвил оценка на възможните рискове. Необходимо е обаче да се вземе предвид, че все още не са съгласувани критериите за тълкуване на оценката на възможните рискове и не би било целесъобразно, с оглед на възможните рискове, да се отлага по-нататъшно взимане на решение докато не се съгласуват тези критерии.
(9)
Затова амитразът не следва да бъде включен в приложение I към Директива 91/414/ЕИО.
(10)
Следва да се вземат мерки, които да гарантират, че ще бъдат отменени разрешенията за продукти за растителна защита, съдържащи амитраза, в рамките на предвидения срок, че няма да не бъдат подновени и няма да бъдат издавани нови разрешения за такива продукти.
(11)
С оглед на информацията, предоставена на Комисията, става ясно, че при отсъствието на ефективни алтернативи на някои ограничени употреби в определени държави-членки е необходимо да продължи използването на активното вещество, за да се даде възможност за разработването на алтернативни средства. И поради това е оправдано, при съществуващите обстоятелства, да се предвиди, при строги условия за минимизиране на риска, по-дълъг срок за отнемане на съществуващите разрешения за случаите на ограничена употреба, считана за съществена, за които понастоящем не са налице ефективни алтернативи за контрол върху вредните организми.
(12)
Гратисният период за унищожаване, складиране, пускане на пазара и използване на съществуващите запаси от продукти за растителна защита, съдържащи амитраза, разрешен от държавите-членки, следва да бъде ограничен до 12 месеца, за да се разреши използването на съществуващите запаси за не повече от един следващ селскостопански сезон.
(13)
Настоящото решение не засяга мерките, които Комисията може да предприеме на по-късен етап за упоменатото активно вещество в рамките на Директива 79/117/ЕИО на Съвета от 21 декември 1978 г., която забранява пускане на пазара и употреба на продуктите за растителна защита, съдържащи някои активни вещества (7), последно изменена с Регламент (ЕО) № 807/2003 (8).
(14)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Амитразът не се включва като активно вещество в приложение I към Директива 91/414/EИО.
Член 2
Държавите-членки гарантират, че:
1.
разрешенията за продуктите за растителна защита, съдържащи амитраза, се отменят до 12 август 2004 г.;
2.
от 17 февруари 2004 г. няма да бъдат издавани или подновявани разрешения за продукти за растителна защита, съдържащи амитраза, съгласно дерогацията, предвидена в член 8, параграф 2 от Директива 91/414/EИО;
3.
по отношение на употребите, изброени в колона Б в приложението, държава-членка, посочена в колона А, може да запази в сила разрешенията за продукти за растителна защита, съдържащи амитраза, до 30 юни 2007 г., при условие че:
а)
гарантира, че такива продукти за растителна защита, останали на пазара, са етикетирани наново, за да са съобразени с условията за ограничена употреба;
б)
налага всички подходящи мерки за смекчаване на риска, за да намали възможните рискове и да осигури защита на хората, животните и околната среда; и
в)
гарантира, че се търсят сериозно алтернативни продукти или методи за тези употреби, по-специално с помощта на планове за действие.
Заинтересованата държава-членка информира Комисията, най-късно 31 декември 2004 г., за прилагането на настоящия параграф, и по-специално за действията, предприети съгласно букви а)-в), и ежегодно предоставя разчети за количествата амитраза, използвани за съществени употреби в съответствие с настоящия член.
Член 3
Всеки гратисен период, предоставен от държава-членка в съответствие с разпоредбите на член 4, параграф 6 от Директива 91/414/EИО е възможно най-кратък и:
а)
за употребите, за които разрешението следва да се отмени на 12 август 2004 г., изтича най-късно до 12 август 2005 г.;
б)
за употребите, за които разрешението следва да се отмени до 30 юни 2007 г., изтича най-късно до 31 декември 2007 г.
Член 4
Адресати на настоящото решение са държавите-членки.
Съставено в Брюксел на 12 февруари 2004 година.